На основу члана 121. став 4. Статута Градске општине Врањска Бања („Службени гласник града Врања“, број 6/19) и члана 12. Одлуке о јавним расправама („Службени гласник града Врања“, број 14/19), Скупштина Градске општине Врањска Бања , на предлог Комисије за прописе и управу, на седници одржаној 29.06 2022. године, донела је

  **ОДЛУКУ О ПРИСТУПАЊУ ПРОМЕНИ СТАТУТА ГРАДСКЕ ОПШТИНЕ ВРАЊСКА БАЊА**

I

Приступа се промени Статута Градске општине Врањска Бања („Службени гласник града Врања“, број 6/19), ради усклађивања са новодонетим законима, и то:

-Законом о родној равноправности „(Службени гласник РС“, број 52/21), према којем треба приступити измени одредаба које се односе на стална радна тела Скупштине Градске општине Врањска Бања, у складу са одредбама члана 63. поменутог закона којима се прописују тела за родну равноправност у јединицама локалне самоуправе ; и

-Законом о референдуму и народној иницијативи („Службени гласник РС“, број 111/21 и 119/21), према којем треба приступити измени одредаба Статута које се односе на спровођење, доношење као и правног дејства одлуке донете на референдуму, односно спровођење народне иницијативе.

II

Образује се Комисија, у саставу:

1. Слађан Алексић, секретар Скупштине Градске општине Врањска Бања.

2. Љиљана Манасијевић, начелница Управе Градске општине Врањска Бања.

3. Ивана Недељковић, млађи саветник за правне послове у Управи Градске општине Врањска Бања.

Задатак Комисије је да у року од 10 дана од дана ступања на снагу ове Одлуке, припреми нацрт Одлуке о промени Статута Градске општине Врањска Бања и исти достави Већу Градске општине ради утврђивања предлога Одлуке.

III

Промена Статута Градске општине Врањска Бања, предлаже се ради усклађивања са новодонетим законима, наведеним у члану I ове одлуке, преузимањем прецизних законских решења, те се јавна расправа о промени Статута Градске општине Врањска Бања неће спроводити.

IV

Одлука ступа на снагу наредног дана од дана објављивања у „Службеном гласнику града Врања“.

 **СКУПШТИНА ГРАДСКЕ ОПШТИНЕ ВРАЊСКА БАЊА**

 **29.06.2022. ГОДИНЕ, БРОЈ: 02-64/2022-01**

 **ПРЕДСЕДНИЦА СКУПШТИНЕ**

 **Светлана Цветковић , с.р.**

О Б Р А З Л О Ж Е Њ Е

Правни основ за доношење ове одлуке садржан је у одредбама члана 121. Статута Градске општине Врањска Бања, којим се прописује да образложен предлог за промену Статута може поднети најмање 5% грађана са бирачким правом на територији Градске општине, једна трећина одборника, председник Градске општине, Веће Градске општине и радно тело Скупштине надлежно за послове прописа, о којем Скупштина одлучује већином гласова од укупног броја одборника. Ако Скупштина одлучи да се приступи промени Статута, истим актом одређује Комисију за израду нацрта одлуке о промени Статута, одређује њене задатке и рок за израду нацрта.

У конкретном случају, предлог за промену Статута поднет је од стране Комисије за прописе и управу, ради усклађивања са Законом о родној равноправности („Службени гласник РС“, број 52/21) и Законом о референдуму и народној иницијативи („Службени гласник РС“, број 111/21 и 119/21).

Према члану III ове одлуке, о промени Статута јавна расправа се неће спроводити, а што је у складу са чланом 12. Одлуке о јавним расправама, који прописује да ако се промена Статута предлаже ради усклађивања са законом, преузимањем прецизних законских решења, Скупштина може актом о приступању промени Статута одлучити да се јавна расправа не спроводи.

Промена Статута Градске општине Врањска Бања, омогућиће доношење других аката у циљу потпуне реализације законских решења.